Avocatul Poporului cere radare fixe pe șosele și supravegherea non-stop a traficului rutier cu camere video

Avocatul Poporului, post ocupat de Renate Weber (ex-ALDE), recomandă guvernului o serie de măsuri radicale pentru a reduce numărul de accidente grave de circulație, potrivit unui comunicat de presă. Printre acestea se numără montarea de radare fixe între localități și la intrarea în localități, mai ales pe drumurile cu circulație intensă și pe autostrăzi, dar și montarea de separatoare de sens în curbe și în zonele în care se pot atinge viteze mari.

O altă recomandare adresată autorităților este construirea de sensuri giratorii atât în localități, cât și în afara lor, dar și ”monitorizarea în timp real a traficului prin montarea cât mai multor camere de luat vederi”.

De asemenea, Avocatul Poporului cere și dublarea semnelor de circulație, prin practicarea de marcaje rutiere vizibile pe carosabil, și identificarea rapidă a unor soluții pentru descongestionarea traficului în zonele în care acesta se blochează în mod frecvent.

Soluțiile fac parte dintr-un set de recomandări trimise de Avocatul Poporului către o serie de instituții, ca urmare a apariției statisticilor potrivit cărora România este pe primul loc în Europa la numărul de accidente de circulație grave.

Mai mult, Avocatul Poporului arată că a cerut lămuriri Direcției Rutiere din cadrul Inspectoratului General al Poliției Române, Companiei Naționale de Administrare a Infrastructurii Rutiere și Companiei Naționale de Căi Ferate ’’CFR’’ S.A., dar ”răspunsurile oferite nu au avut darul de a clarifica modul concret în care aceste autorități își propun să combată fenomenul accidentelor rutiere”.

Recomandările Avocatului Poporului:

În cadrul Recomandărilor emise, Avocatul Poporului solicită Ministerului Transporturilor, Ministerului Afacerilor Interne și Inspectoratului General al Poliției Române să aibă în vedere, între altele, montarea de parapeți în zonele abrupte; repararea urgentă a drumurilor, pasajelor rutiere, podurilor și viaductelor aflate în stare de degradare; montarea de separatoare de sens, în special în curbe și în zonele în care se pot atinge viteze mari; montarea de radare fixe între localități și la intrarea în localități, mai ales pe drumurile cu circulație intensă și pe autostrăzi; dublarea semnelor de circulație, prin practicarea de marcaje rutiere vizibile pe carosabil; identificarea rapidă a unor soluții pentru descongestionarea traficului în zonele în care acesta se blochează în mod frecvent.

Ministerului Educației Naționale i se solicită, între altele, să asigure, prin programa școlară, educaţia rutieră a preşcolarilor şi elevilor din învăţământul preuniversitar; să asigure, în unităţile de învăţământ specializate, pregătirea cursanţilor în vederea obţinerii permisului de conducere.

Ministerul Sănătății va trebui să urmărească exercitarea atribuțiilor ce i-au fost conferite în privința elaborării de norme referitoare la examinarea medicală a candidaţilor la examenul pentru obţinerea permisului de conducere; în privința stabilirii măsurilor ce trebuie luate de unităţile sanitare, în scopul prevenirii accidentelor de circulaţie generate de cauze medicale; a stabilirii semnului distinctiv ce se aplică pe ambalajul medicamentelor contraindicate conducerii vehiculelor. În context, Ministerul Sănătății va trebui să identifice rapid soluții care să contribuie la îmbunătățirea legislației în domeniu și care să contribuie la reducerea imediată a numărului de accidente rutiere și a creșterii gradului de siguranță în trafic.

Foto: Accident grav în Tulcea (Sursa: ISU)